CELEX: 32012D0413
Language: mt
Date: 2012-07-19 00:00:00
Title: 2012/413/UE: Deċiżjoni tal-Kummissjoni tad- 19 ta’ Lulju 2012 dwar l-istabbiliment tal-listi annwali ta’ prijoritajiet għall-iżvilupp tal-kodiċijiet tan-netwerk u l-linji gwida għall-2013  Test b’relevanza għaż-ŻEE

20.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 192/32
            
         DEĊIŻJONI TAL-KUMMISSJONI
   tad-19 ta’ Lulju 2012
   dwar l-istabbiliment tal-listi annwali ta’ prijoritajiet għall-iżvilupp tal-kodiċijiet tan-netwerk u l-linji gwida għall-2013
   (Test b’relevanza għaż-ŻEE)
   (2012/413/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 714/2009 tal-Parlament Ewropew u tal-Kunsill tat-13 ta’ Lulju 2009 dwar kundizzjonijiet għall-aċċess għan-networks għall-bdil bejn il-furntieri fl-elettriku u li jħassar ir-Regolament (KE) Nru 1228/2003 (1) u r-Regolament (KE) Nru 715/2009 tal-Parlament Ewropew u tal-Kunsill tat-13 ta’ Lulju 2009 dwar il-kundizzjonijiet għall-aċċess għan-networks ta’ trażmissjoni tal-gass naturali u li jħassar ir-Regolament (KE) Nru 1775/2005 (2), u b’mod partikolari l-Artikolu 6(1) tiegħu,
   Billi:
   
      KUNTEST
   
   
               (1)
            
            
               It-Tielet Pakkett ta’ direttivi u regolamenti (minn hawn ’il quddiem it-“Tielet Pakkett”), kif adottat fl-2009, daħal fis-seħħ fit-3 ta’ Marzu 2011. Flimkien miegħu, daħlet fis-seħħ ukoll sistema ġdida li tistabbilixxi kodiċijiet tan-network vinkolanti madwar l-Ewropa.
            
         
               (2)
            
            
               Bħala l-ewwel pass lejn il-kodiċijiet tan-network Ewropej vinkolanti, trid tiġi stabbilita mill-Kummissjoni Ewropea lista annwali ta’ prijoritajiet li tidentifika ż-żoni li jridu jiġu inklużi fl-iżvilupp ta’ kodiċijiet tan-network f’konformità mal-Artikolu 6(1) tar-Regolament (KE) Nru 714/2009 (“ir-Regolament tal-Elettriku”) u l-Artikolu 6(1) tar-Regolament (KE) Nru 715/2009 (“ir-Regolament tal-Gass”). Waqt l-iffissar tal-prijoritajiet, il-Kummissjoni Ewropea trid tikkonsulta l-Aġenzija għall-Kooperazzjoni tar-Regolaturi tal-Enerġija (“ACER”), in-Netwerk Ewropew tal-Operaturi tas-Sistema ta’ Trażmissjoni tal-Elettriku responsabbli (“ENTSOs”) u partijiet interessati oħra rilevanti. Din id-deċiżjoni tiffissal-prijoritajiet kif deċiżi mill-Kummissjoni bbażati fuq ir-riżultati mill-konsultazzjoni pubblika.
            
         
               (3)
            
            
               Il-Kunsill Ewropew fl-4 ta’ Frar 2011, iffissal-2014 bħala d-data ta’ mira għat-tlestija tas-suq intern għall-elettriku u l-gass. It-Tielet Pakkett huwa element importanti fl-iżvilupp lejn din il-mira. Madanakollu, iridu jsiru aktar sforzi biex jiġi permess il-fluss ħieles tal-gass u l-elettriku madwar l-Ewropa. Il-kodiċijiet tan-netwerk u l-linji gwida li huma previsti mit-Tielet Pakkett se jipprovdu r-regoli rilevanti għal dan l-iżvilupp ulterjuri.
            
         
               (4)
            
            
               Għall-ippjanar tar-riżorsi huwa importanti li kull sena jiġu identifikati ż-żoni ewlenin għall-iżvilupp tal-kodiċijiet tan-netwerk u tal-linji gwida. Hekk kif żona tiġi identifikata għall-ewwel darba bħala importanti, jeħtieġ li jinbeda xogħol ta’ definizzjoni sabiex jiġi identifikat kemm tinħtieġ l-armonizzazzjoni. Fl-oqsma ewlenin fejn diġà nbeda x-xogħol fuq il-kodiċi tan-netwerk u l-linji gwida se jitkomplew u jitlestew.
            
         
      KONSULTAZZJONI PUBBLIKA
   
   
               (5)
            
            
               Il-konsultazzjoni pubblika, kif meħtieġ fl-Artikolu 6(1) tar-Regolament tal-Elettriku u tal-Gass, seħħet mit-8 ta’ Marzu sas-16 ta’ April 2012. Il-Kummissjoni rċeviet 18-il tweġiba (3), fosthom tweġiba waħda minn gvern lokali u tweġibiet mill-ENSTOG u l-ENTSO-E. Filwaqt li t-tweġibiet l-oħra ġew prinċipalment minn organizzazzjonijiet Ewropej tal-partijiet interessati tal-enerġija, bosta kumpaniji individwali pparteċipaw ukoll fil-konsultazzjoi pubblika.
            
         
               (6)
            
            
               Dawn li ġejjin kienu l-kummenti ġenerali l-aktar komuni riċevuti matul il-konsultazzjoni pubblika:
               
                           (a)
                        
                        
                           Messaġġ ċar mill-konsultazzjoni pubblika kien li l-partijiet interessati jappoġġaw l-approċċ aktar iffukat tal-Kummissjoni fejn tipprijoritizza x-xogħol biex twassal elementi ewlenin li huma meħtieġa biex sal-2014 jitlesta s-suq intern tal-enerġija fir-rigward tal-iżvilupp tal-kodiċijiet tan-netwerk u l-linji gwida kemm għall-elettriku kif ukoll għall-gass. Il-partijiet interessati huma tal-fehma li l-Kummissjoni, fil-konsultazzjoni tagħha, osservat il-kompiti l-aktar importanti li jridu jsiru sabiex ikun hemm aktar integrazzjoni tas-suq intern tal-enerġija.
                        
                     
                           (b)
                        
                        
                           Messaġġ ewlieni ulterjuri minn bosta partijiet interessati kien li huma jippreferu li jgħaddu l-kwistjonijiet kollha mniżżla fl-Artikolu 8(6) tar-Regolament tal-Elettriku u tal-Gass mill-proċess tal-linji gwida tal-qafas u tal-kodiċijiet tan-netwerk milli jużaw il-linji gwida diretti tal-komitoloġija għall-adozzjoni tar-regoli vinkolanti f’dawn l-oqsma. F’dan il-kuntest xi partijiet interessati enfasizzaw l-importanza ta’ proċess trasparenti, effiċjenti u koerenti li jiggarantixxi l-involviment bikri u mill-qrib tal-partijiet interessati u tal-operatur tas-sistema ta’ distribuzzjoni. Ġie msemmi wkoll li jingħataw il-perjodi ta’ żmien meħtieġa għall-iżvilupp ta’ kodiċijiet tan-netwerk b’saħħtihom, b’biżżejjed żmien għall-konsultazzjoni tal-atturi involuti.
                        
                     
                           (c)
                        
                        
                           Bosta partijiet interessati talbu li l-abbozzi tal-proposti għal-linji gwida tal-qafas u għall-kodiċijiet tan-netwerk għandhom ikunu akkumpanjati mill-Valutazzjoni tal-Impatt rilevanti li tiddeskrivi l-għażliet tal-politika prinċipali u tkun ibbażata fuq l-analiżi komprensiva tal-kost-benefiċċju tagħhom. Barra minn hekk, il-Valutazzjoni tal-Impatt għandha tkun ukoll suġġetta għal konsultazzjoni pubblika separata. Mhux se jkun aċċettabbli l-abbozzar tal-valutazzjoni tal-impatt wara li tintemm konsultazzjoni pubblika, bħal fil-każ tal-“kodiċi pilota”.
                        
                     
                           (d)
                        
                        
                           Bosta partijiet interessati semmew fit-tweġiba tagħhom li l-kamp ta’ applikazzjoni ta’ xi kodiċijiet tan-netwerk huwa wisq wiesa’ u ma jillimitax lilu nnifsu għall-kamp ta’ applikazzjoni mogħti mir-Regolamenti, jiġifieri għall-kwistjonijiet transkonfinali. F’dan il-kuntest, ġie enfasizzat ukoll li l-kodiċijiet tan-netwerk ma għandhomx ikunu wisq preskrittivi.
                        
                     
         
               (7)
            
            
               Dawn li ġejjin kienu l-kummenti l-aktar komuni li jikkonċernaw il-lista annwali ta’ prijoritajiet fir-rigward tar-regoli tan-netwerk tal-elettriku riċevuti matul il-konsultazzjoni pubblika:
               
                           (a)
                        
                        
                           Bosta partijiet interessati kienu mħassba dwar inkonsistenzi possibbli bejn il-kodiċijiet tan-netwerk. Uħud ipproponew li jiżviluppaw kodiċi wieħed biss tan-netwerk li huwa konformi ma’ linja gwida waħda ta’ qafas u oħrajn enfasizzaw li minn tal-anqas xi kodiċijiet tan-netwerk jeħtieġu li jkunu żviluppati flimkien bħall-kodiċijiet tan-netwerk dwar il-konnessjoni b’ġeneratur u l-konnessjoni rikjesta, il-kodiċijiet tan-netwerk dwar il-konnessjoni tal-grilja u l-operat tas-sistema, il-kodiċi tan-netwerk dwar il-konnessjoni u l-immaniġġjar tal-konġestjoni u l-linja gwida tal-komitoloġija dwar il-“governanza”.
                        
                     
                           (b)
                        
                        
                           Bosta partijiet interessati jappoġġaw l-iżvilupp ta’ regoli fir-rigward ta’ strutturi tariffarji ta’ trażmissjoni armonizzata u/jew inċentivi ta’ investiment. L-ENTSO-E kienet tal-opinjoni li l-kwistjoni tal-istrutturi tariffarji u l-kwistjoni tal-inċentivi ta’ investiment fil-biċċa l-kbira ma għandhomx x’jaqsmu u għalhekk irrakkomandat li jiġu indirizzati b’mod indipendenti filwaqt li tingħata prijorità lir-regoli fir-rigward tal-inċentivi ta’ investiment.
                        
                     
                           (c)
                        
                        
                           L-ENTSO-E esprimiet il-fehma li r-regoli għal allokazzjoni (bil-quddiem) tal-kapaċità fuq terminu twil u r-regoli dwar konnessjoni ta’ sistema ta’ trażmissjoni b’kurrent dirett b’vultaġġ għoli jeħtieġu li jkunu nklużi fil-lista annwali ta’ prijoritajiet għall-2013.
                        
                     
         
               (8)
            
            
               Dawn li ġejjin kienu l-kummenti l-aktar komuni li jikkonċernaw il-lista annwali ta’ prijoritajiet fir-rigward tar-regoli tan-netwerk tal-gass riċevuti matul il-konsultazzjoni pubblika:
               
                           (a)
                        
                        
                           Messaġġ ewlieni mill-partijiet interessati kien li jridu regoli armonizzati fir-rigward tal-istrutturi tariffarji ta’ trażmissjoni iżda jippreferu li jiżviluppaw ir-regoli permezz tal-proċess tal-kodiċi tan-netwerk minflok jużaw il-linji gwida diretti tal-komitoloġija. Bosta partijiet interessati pproponew li jiġi ffissat kamp ta’ applikazzjoni limitat.
                        
                     
                           (b)
                        
                        
                           Uħud mill-partijiet interessati qajmu tħassib dwar il-konsistenza bejn il-kodiċi tan-netwerk dwar l-allokazzjoni tal-kapaċità u r-regoli dwar proċeduri ta’ immaniġġjar tal-konġestjoni u għalhekk irrakkomandaw biex jiġi sinkronizzat il-proċess ta’ komitoloġija għaż-żewġ suġġetti.
                        
                     
         
               (9)
            
            
               Dawn li ġejjin kienu l-kummenti l-aktar komuni dwar il-kamp ta’ applikazzjoni possibbli u l-ħtieġa tal-kodiċijiet tan-netwerk u tal-linji gwida li jmorru lil hinn mill-2013 fir-rigward tar-regoli tan-netwerk tal-elettriku riċevuti matul il-konsultazzjoni pubblika: Uħud mill-partijiet interessati kienu tal-fehma li r-regoli għall-Aċċess ta’ Partijiet Terzi għandhom ikunu żviluppati qabel dawk relatati mal-effiċjenza tal-enerġija fir-rigward tan-netwerks tal-elettriku peress li jistgħu jipprovdu kundizzjonijiet ekwi għall-operaturi fis-suq intern.
            
         
               (10)
            
            
               Dawn li ġejjin kienu l-kummenti l-aktar komuni dwar il-kamp ta’ applikazzjoni possibbli u l-ħtieġa tal-kodiċijiet tan-netwerk u tal-linji gwida li jmorru lil hinn mill-2013 fir-rigward tar-regoli tan-netwerk tal-gass riċevuti matul il-konsultazzjoni pubblika:
               
                           (a)
                        
                        
                           Bosta partijiet interessati qed jitolbu li tiġi indirizzata l-kwistjoni tal-kapaċità inkrimentali u jipproponu li r-regoli jistgħu jiġu żviluppati f’kodiċi tan-netwerk dwar Aċċess ta’ Partijiet Terzi li oħrajn ukoll iridu li tiġi indirizzata fl-iżvilupp tar-regoli dwar strutturi tariffarji ta’ trażmissjoni armonizzata. Bosta partijiet interessati kienu tal-opinjoni li regoli għall-kummerċ relatati mal-proviżjonijiet tekniċi u operazzjonali tas-servizzi ta’ aċċess għan-netwerk u l-ibbilanċjar tas-sistema huma diġà koperti mir-regoli dwar l-allokazzjoni tal-kapaċità u l-ibbilanċjar. Il-partijiet interessati xorta waħda sejħu għall-iżvilupp ta’ regoli ta’ kummerċ li jiffukaw fuq regoli biex irawwmu suq likwidu fuq il-kapaċità sekondarja ta’ kummerċ.
                        
                     
                           (b)
                        
                        
                           Dwar dak li jikkonċerna r-“regoli dwar is-sigurtà u l-affidabbiltà tan-netwerk” ingħatat l-opinjoni li fil-każ li din il-kwistjoni tkun teħtieġ li tiġi indirizzata, ikun iktar xieraq li dan iseħħ fil-qafas tar-Regolament (UE) Nru 994/2010 tal-Parlament Ewropew u tal-Kunsill (4) dwar miżuri li jissalvagwardjaw is-sigurtà tal-provvista tal-gass.
                        
                     
                           (c)
                        
                        
                           Uħud mill-partijiet interessati qajmu tħassib dwar jekk l-iżvilupp tal-kodiċijiet tan-netwerk u l-linji gwida fir-rigward tal-proċeduri operazzjonali f’emerġenza jkollhomx xi benefiċċju u kienu qed jistaqsu dwar l-armonizzazzjoni ta’ dawn il-proviżjonijiet.
                        
                     
         
      DEĊIŻJONI
   
   
               (11)
            
            
               Wara li kkunsidrat it-twegibiet tal-partijiet interessati l-Kummissjoni tagħti prijorità lix-xogħol biex iwassal l-elementi ewlenin li huma meħtieġa għat-tlestija tas-suq intern tal-enerġija sal-2014.
            
         ADOTTAT DIN ID-DEĊIŻJONI:
   Artikolu 1
   Hekk kif ġie previst li r-regoli armonizzati dwar it-trasparenza se jgħaddu l-proċedura ta’ komitoloġija fl-2012, il-Kummissjoni tistabbilixxi għall-iżvilupp ta’ regoli armonizzati għall-elettriku, din il-lista annwali ta’ prijoritajiet għall-2013:
   
               —
            
            
               allokazzjoni tal-kapaċità u regoli għall-immaniġġjar tal-konġestjoni li jinkludu l-governanza ta’ swieq ta’ jum bil-quddiem u swieq ta’ dak il-jum stess li jinkludu l-kalkoli tal-kapaċità (adozzjoni skont il-proċedura ta’ komotoloġija),
            
         
               —
            
            
               regoli għal allokazzjoni (bil-quddiem) tal-kapaċità fuq terminu twil (abbozzar tal-kodiċi tan-netwerk),
            
         
               —
            
            
               regoli dwar il-konnessjoni man-netwerk:
               
                           —
                        
                        
                           regoli tan-netwerk dwar il-konnessjoni tal-grilja b’ġeneratur (adozzjoni skont il-proċedura ta’ komitoloġija),
                        
                     
                           —
                        
                        
                           kodiċi tan-netwerk dwar l-operatur tas-sistema ta’ distribuzzjoni u konnessjoni tat-tagħbija industrijali (finalizzazzjoni tal-kodiċi tan-netwerk u jinbeda l-proċess ta’ komitoloġija),
                        
                     
                           —
                        
                        
                           kodiċi tan-netwerk dwar konnessjoni ta’ sistema ta’ trażmissjoni b’kurrent dirett b’vultaġġ għoli,
                        
                     
         
               —
            
            
               operat tas-sistema (finalizzazzjoni tal-kodiċijiet tan-netwerks dwar is-sigurtà operazzjonali, dwar l-ippjanar u l-iskedar operazzjonali u dwar il-kontroll u r-riżervi tal-frekwenza tat-tagħbija u l-bidu tal-proċess ta’ adozzjoni (5)),
            
         
               —
            
            
               regoli tal-ibbilanċjar li jinkludu regoli dwar ir-riżerva tal-enerġija li huma relatati man-netwerk (finalizzazzjoni tal-kodiċi tan-netwerk dwar l-ibbilanċjar),
            
         
               —
            
            
               regoli dwar strutturi tariffarji ta’ trażmissjoni armonizzata u/jew ta’ inċentivi ta’ investiment.
            
         Artikolu 2
   Hekk kif ġie previst li regoli armonizzati għall-immaniġġjar tal-konġestjoni se jgħaddu l-proċedura ta’ komitoloġija fl-2012, il-Kummissjoni tistabbilixxi għall-iżvilupp ta’ regoli armonizzati għall-gass, din il-lista annwali ta’ prijoritajiet għall-2013:
   
               —
            
            
               allokazzjoni tal-kapaċità (adozzjoni skont il-proċedura ta’ komitoloġija),
            
         
               —
            
            
               regoli tal-ibbilanċjar li jinkludu regoli relatati man-netwerk dwar il-proċedura ta’ nomina, regoli għall-ispejjeż ta’ żbilanċ u regoli għall-ibbilanċjar operazzjonali bejn is-sistemi tal-operaturi tas-sistema ta’ trażmissjoni (finalizzazzjoni tal-kodiċi tan-netwerk u jinbeda l-proċess ta’ adozzjoni),
            
         
               —
            
            
               regoli dwar l-interoperabbiltà u l-iskambju tad-dejta,
            
         
               —
            
            
               regoli dwar strutturi tariffarji ta’ trażmissjoni armonizzata.
            
         Artikolu 3
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   
      Magħmul fi Brussell, id-19 ta’ Lulju 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 211, 14.8.2009, p. 15.
   
      (2)  ĠU L 211, 14.8.2009, p. 36.
   
      (3)  It-tweġibiet huma ppublikati fis-sit elettroniku:
   http://ec.europa.eu/energy/gas_electricity/consultations/20120416_network_codes_en.htm.
   
      (4)  ĠU L 295, 12.11.2010, p. 1.
   
      (5)  Il-kodiċijiet tan-netwerk dwar it-taħriġ operazzjonali u dwar ir-rekwiżiti u l-proċeduri operazzjonali f’emerġenza se jsegwu aktar tard.